କେବେ ଜଗା,କାଳିଆ ଓଡ଼ିଶା ଫେରିବେ? : ଏହାକୁ ନେଇ ସୃଷ୍ଟି ହୋଇଛି ପ୍ରଶ୍ନବାଚୀ - Prameya News7\nକେବେ ଜଗା,କାଳିଆ ଓଡ଼ିଶା ଫେରିବେ? : ଏହାକୁ ନେଇ ସୃଷ୍ଟି ହୋଇଛି ପ୍ରଶ୍ନବାଚୀ\nନୂଆଦିଲ୍ଲୀ ୩୦/୭ଃ ଦିଲ୍ଲୀ ଏମସରେ ୨ ବର୍ଷ ହୋଇଗଲା । କିନ୍ତୁ ଓଡ଼ିଶା ଫେରିବାର ରାସ୍ତା ବାହାରୁନି। ରାଜ୍ୟ ସରକାରଙ୍କ ପ୍ରତିନିଧି ଦଳ ଆସି ଏମସ୍ ଡାକ୍ତରଙ୍କ ସହ ଜଗା କାଳିଆଙ୍କ ଡିସଚାର୍ଜ ସଂପର୍ରେ ଆଲୋଚନା କରିଥିଲେ ବି କୌଣସି ନିଷ୍ପତ୍ତି ହୋଇପାରିନାହିଁ । ଡିସ୍ଚାର୍ଜ ବିଳମ୍ବ ହେଉଥିବାରୁ ଚିନ୍ତାରେ ଭାଙ୍ଗିପଡ଼ିଛନ୍ତି ଜଗା କାଳିଆଙ୍କ ପିତା ଭୂୟାଁ କହଁର ।\nଆମେ କେବେ ଘରକୁ ଯିବୁ ? କେବେ ଓଡିଶା ଫେରିବୁ ? ଏଭଳି ପ୍ରଶ୍ନ କରିଛନ୍ତି ଦିଲ୍ଲୀ ଏମ୍ସରେ ଚିକିତ୍ସିତ ଜଗା କାଳିଆଙ୍କ ବାପା ଭୂୟାଁ କହଁର । ୨୦୧୯ ଜୁନ ୨୯ରେ ଜଗା କାଳିଆଙ୍କ ଡିସଚାର୍ଜ ସମ୍ପର୍କରେ ଦିଲ୍ଲୀ ଏମ୍ସ କର୍ତ୍ତୃପକ୍ଷଙ୍କ ସହ ଆଲୋଚନା କରିଥିଲେ ଓଡ଼ିଶାର ୫ ଜଣିଆ ଡାକ୍ତରୀ ଦଳ । ଏହା ମଧ୍ୟରେ ମାସେ ବିତିଗଲାଣି । କିନ୍ତୁ ଏଯାଏ ରାଜ୍ୟ ସରକାରଙ୍କ ପକ୍ଷରୁ କୌଣସି ଉତ୍ତର ଆସିନି । କିନ୍ତୁ ଓଡ଼ିଶା ଫେରିବାକୁ ବାରମ୍ବାର ଅନୁରୋଧ କରୁଛନ୍ତି ଜଗା କାଳିଆଙ୍କ ବାପା ଭୂୟାଁ କହଁର । କାରଣ ଗାଁରେ ଥିବା ୨ ଛୁଆ ଠିକରେ ପାଠପଢି ପାରୁନାହାନ୍ତି । ଘରର ଅବସ୍ଥା ବି ଭଲ ନାହିଁ ବୋଲି ସେ କହିଛନ୍ତି । ଜଗା କାଳିଆଙ୍କ ଚିକିତ୍ସା ପାଇଁ ସରକାରଙ୍କ ଉଦ୍ୟମକୁ ସାଧୁବାଦ ଜଣାଇଛନ୍ତି । ଏଥି ସହ ପୁରା ପରିବାର କେମିତି ଓଡ଼ିଶା ଫେରିବୁ ତାର ବ୍ୟବସ୍ଥା କରିବାକୁ ରାଜ୍ୟ ସରକାରଙ୍କୁ ଅନୁରୋଧ କରିଛନ୍ତି ଭୂୟାଁ କହଁର ।\nଯୋଡ଼ା ମୁଣ୍ଡ ଶିଶୁ ଜଗା କାଳିଆଙ୍କୁ ଭୁବନେଶ୍ବର ସ୍ଥାନାନ୍ତର ନେଇ ଜଗା କାଳିଆଙ୍କୁ ଫେରାଇ ଆଣିବାରେ କୌଣସି ଅସୁବିଧା ନାହିଁ କହିଛନ୍ତି ସ୍ବାସ୍ଥ୍ୟମନ୍ତ୍ରୀ । ଦିଲ୍ଲୀ ଓ ଭୁବନେଶ୍ବର ଏମ୍ସ ଭିତରେ ସମନ୍ବୟ ହୋଇପାରୁନି ବୋଲି ସେମାନଙ୍କୁ ଅଣାଯାଇପାରୁନି । ଦିଲ୍ଲୀ ଏମ୍ସ କର୍ତ୍ତୃପକ୍ଷ ଭୁବନେଶ୍ବର ଏମ୍ସ କର୍ତ୍ତୃପକ୍ଷଙ୍କ ସହ ଆଲୋଚନା କରି ଏହାର ସମାଧାନ ବାଟ ଖୋଜିବେ । ରାଜ୍ୟ ସରକାରଙ୍କ ଠାରୁ କୌଣସି ସାହାଯ୍ୟ ଚାହିଁଲେ ଆମେ ଯୋଗାଇଦେବୁ ବୋଲି ମନ୍ତ୍ରୀ କହିଛନ୍ତି ।\nରାଜ୍ୟ ସରକାରଙ୍କ ଉଦ୍ୟମରେ କନ୍ଧମାଳର ମୁଣ୍ଡ ଯୋଡ଼ି ହୋଇଥିବା ଶିଶୁ ଜଗା କାଳିଆଙ୍କୁ ଦିଲ୍ଲୀ ସ୍ଥିତ ଏମ୍ସରେ ଭର୍ତ୍ତି କରାଯାଇଥିଲା। ସେଠାରେ ଅସ୍ତ୍ରୋପଚାର ପରେ ସେ ଦୁହିଁଙ୍କୁ ଅଲଗା କରାଯାଇଥିଲା। ଗତ ୨ ବର୍ଷ ହେଲା ଦୁହେଁ ଦିଲ୍ଲୀ ଏମ୍ସରେ ଚିକିତ୍ସାଧୀନ ଅଛନ୍ତି। ଜଗା ସୁସ୍ଥ ହୋଇଗଲାଣି । କାଳିଆକୁ ସୁସ୍ଥ ହେବାକୁ ସମୟ ଲାଗିବ ବୋଲି ଡାକ୍ତର କହୁଛନ୍ତି ।ତେବେ ଭୂୟାଁ ପରିବାର ଭୁବନେଶ୍ବର ଏମ୍ସ ଆସି ଜଗା କାଳିଆଙ୍କ ଚିକିତ୍ସା କରାଯାଉ ବୋଲି ଚାହୁଁଛନ୍ତି ।
